November 2007

November 2007, kroonika

1. november

Bosnia ja Hertsegoviinas astus tagasi peaminister Nikola Špirić, protesteerides nii Euroopa Liidu eriesindaja Miroslav Lajčáki poolt peale surutud parlamendireformi vastu.
Saksamaal Münchenis toimus rahvusvahelise muusikakanali MTV Euroopa muusikaauhindade MTV Europe Music Awards kätteandmistseremoonia. Kategoorias "New Sounds of Europe" võitis auhinna Eesti ansambel Bedwetters.
Tšehhi Vabariigis esitas tagasiastumispalve peaministri esimene asetäitja Jiří Čunek, keda kahtlustatakse altkäemaksu võtmises. Minister lahkub ametist 7. novembrist.
Pakistanis Pandžabi provintsis ründas mootorrattal enesetaputerrorist õhujõudude sõdureid vedanud bussi. Toimunud plahvatuses hukkus kaheksa ja sai vigastada nelikümmend inimest.
Nigeeria parlamendi alamkoja uueks esimeheks valiti Dimeji Bankole.
Eestis valiti Isamaa ja Res Publica Liidu Saaremaa piirkonna juhatuse esimeheks Tarmo Kõuts ja aseesimeheks Kaido Kaasik.
Eestis lükkas Konstitutsioonipartei volikogu edasi ühinemise Vene Erakonnaga Eestis, otsustades jätta küsimuse 8. detsembril koguneva erakonna kongressi pädevusse.
Eesti valitsus nimetas Põlva maavanemaks Isamaa ja Res Publica Liidu liikme Priit Sibula.
Eestis Tallinnas kohtusid Hiina kultuuriminister Sun Jiazheng ja Eesti kultuuriminister Laine Jänes, kes allkirjastasid kohtumisel Eesti ja Hiina kultuurivahetuse programmi aastateks 2008–2012.
Eestis kõrvaldas Tartu Maakohus ametist altkäemaksu võtmises kahtlustatava Valga maavanema Georg Trašanovi.
Eestis pälvis Konrad Mäe medali ja 50 000-kroonise rahalise preemia kunstnik August Künnapu.
Eestis alustas eraülikooli Audentes kantslerina tööd senine Harjumaa Omavalitsuste Liidu tegevdirektor Toomas Välimäe.

2. november

Gruusia pealinnas Thbilisis toimusid ulatuslikud meeleavaldused, millel osales enam ligi viiskümmend tuhat inimest. Nõuti president Mihheil Saakašvili tagasiastumist. Paljud meeleavaldajad jäid ööbima parlamendihoone juurde püstitatud telklaagrisse.
Türgi suurimas linnas İstanbulis kohtusid Türgi peaminister Recep Tayyip Erdoğan ja Iraagi peaminister Nūrī al-Mālikī. Peaministrid keskendusid ühistegevusele kurdide mässulise relvarühmituse Kurdistani Töölispartei vastu.
Sri Lankal hukkus kohaliku aja järgi kell kuus hommikul armee korraldatud õhurünnakus mässulise relvarühmituse Tamili Eelami Vabastustiigrid poliitilise tiiva juht S. P. Thamilselvan.
Maroko välisministeerium kutsus tähtajatult tagasi oma suursaadiku Hispaanias, avaldades sellega protesti Hispaania kuninga Juan Carlos I kavandatava visiidi vastu Maroko rannikul asuvatesse Hispaania enklaavidesse Ceutasse ja Melillasse.
Eestis Tartu Salemi kirikus toimus helilooja ja koorijuhi Piret Ripsi kantaadi "Hingedemaa kellad" esiettekanne.
Eestis allkirjastati Tartu Ülikooli ja SEB Eesti Ühispanga vaheline koostööleping, mis nägi ette pangapoolse toetuse ülikooli sporditegevusele käesoleval õppeaastal mahus 1,4 miljonit Eesti krooni.

3. november

Gruusia pealinnas Thbilisis toimusid teist päeva meeleavaldused, kus nõuti president Mihheil Saakašvili ametist lahkumist. Kokku osales meeleavaldustel umbes kaksteist tuhat inimest.
Läti pealinnas Riias toimus umbes seitsme tuhande osavõtjaga meeleavaldus, millel nõuti valitsuse tagasiastumist ja otsustavate sammude astumist korruptsioonivastases võitluses.
Saksamaa liidukantsler Angela Merkel sooritas üllatusvisiidi Afganistani, kohtudes Kabulis Afganistani presidendi Ḩāmid Karzayga.
Venemaal algas parlamendivalimiste ametlik kampaania.
Venemaal Karjala Vabariigis Karhumäe rajoonis Sandarmohhis avati mälestuskivi aastatel 1937–1938 toimunud repressioonides hukkunud eestlastele. Kivi avas Eesti suursaadik Venemaal Marina Kaljurand.
Pakistani president Pervez Musharraf kuulutas riigis välja erakorralise seisukorra, põhjendades seda islamistlike mässuliste sagenenud rünnakute ja kohtunike sekkumisega poliitikasse.
Eestis asus Valga maavanema kohusetäitjana ametisse maavalitsuse arengu- ja planeerimisosakonna juhataja Kalev Härk.
Eestimaa Rahvaliidu Lääne-Virumaa piirkonnaorganisatsiooni konverentsil valiti piirkonna juhatuse esimeheks tagasi Andrus Blok. Aseesimeesteks said Vello Tafenau, Ando Nõmme ja Marju Koor.

4. november

Ameerika Ühendriikides astus investorite survel ametist tagasi maailma suurima panganduskontserni Citigroup juhatuse esimees ja tegevjuht Charles Prince. Uueks juhatuse esimeheks valiti endine Ühendriikide rahandussekretär Robert Rubin, tegevjuhi kohusetäitjaks sai Sir Win Bischoff.
Brasiilias São Paulo linnas kukkus peatselt pärast õhkutõusmist alla sama linna Campo do Marte linnaosa lennuväljalt õhku tõusnud väikelennuk Learjet 35. Lennuk kukkus elamurajooni São Paulo põhjaosas; õnnetuses hukkus vähemalt kuus inimest ja hävis üks eramu.
Guatemalas toimusid presidendivalimised. 52,7 protsendi valijate toetusel valiti uueks presidendiks sotsiaaldemokraat Álvaro Colom Caballeros, tema vastaskandidaat, parempoolne Otto Pérez Molina kogus 47,3 protsendi valijate toetuse.
Fidži politsei teatas peaminister Josaia Voreqe Bainimarama tapmiseks kavandatud vandenõu avastamisest. Lisaks Bainimaramale kavatsesid vandenõulased väidetavalt mõrvata veel mitu valitsuse liiget ja kõrgemat ohvitseri.
Jaapanis teatas oma ametist lahkumisest peamise opositsioonierakonna Demokraatliku Partei esimees Ichiro Ozawa.
Eestis Tallinnas algas Läänemere Arengufoorumi kolmepäevane tippkohtumine, mille avasid Eesti president Toomas Hendrik Ilves ja SAS Groupi president Mats Jansson. Teiste seas osalevad kohtumisel Euroopa Komisjoni volinik Andris Piebalgs, Rootsi peaminister Fredrik Reinfeldt ja Soome peaminister Matti Vanhanen.

5. november

Hispaania kuningas Juan Carlos I alustas koos abikaasa Sofíaga visiiti Aafrikas Maroko rannikul asuvas ja Hispaaniale kuuluvas Ceuta enklaavis.
Itaalia politsei vahistas Sitsiilias Palermo lähistel enam kui kakskümmend aastat tagaotsitud Salvatore Lo Piccolo, keda peetakse Sitsiilia maffia praeguseks juhiks.
Itaaliasse saabus ametlikule kahepäevasele visiidile Saudi Araabia kuningas ‘Abd Allāh ibn ‘Abd al-‘Azīz Āl Sa‘ūd.
Poolas esitas tagasiastumispalve peaminister Jarosław Kaczyński valitsus.
Portugali keskosas Velha do Rodão linna lähistel maanteel toimus kohaliku aja järgi õhtul kell kaheksa raske liiklusõnnetus, milles põrkasid kokku auto ja vanureid vedanud buss. Kokkupõrke tagajärjel langesid mõlemad sõidukid kahekümne meetri sügavusele jõeorgu. Hukkus kolmteist ja sai vigastada kakskümmend neli inimest.
Prantsusmaale kuuluva Guadeloupe'i prefektina astus ametisse Emmanuel Berthier.
Trinidadis ja Tobagos toimusid parlamendivalimised. Valimised võitis 46 protsendi valijate toetusel valitsev erakond Rahva Rahvusliikumine, kogudes 41-liikmelises parlamendis 26 kohta. Kokku osales valimistel 66 protsenti hääleõiguslikust elanikkonnast.
Pakistani politsei vahistas Pandžabi ja Sindhi provintsides öösel umbes seitsesada opositsioonilise islamipartei toetajat.
Libeerias kukkus alla lennufirmale Utair kuulunud ja ÜRO humanitaarabimissiooni ülesannet täitnud helikopter Mi-8, mille pardal olnud kolm Venemaa päritolu meeskonnaliiget hukkusid. 
Eesti suurim linnukasvatusettevõte Tallegg teatas oma Kulli munatootmisfarmis puhkenud Newcastle'i viiruse leviku tõttu kavast tappa kõik munejad kanad ja peatada söögimuna tootmine kuni kevadeni 2008. Kokku hävitab ettevõte umbes 237 000 kana.

6. november

Hispaania kuningas Juan Carlos I jätkas koos abikaasa Sofíaga ametlikku visiiti Aafrika rannikul asuvates Hispaania valdustes, külastades Melillat.
Läti ühe suurema piimatööstusettevõtte Rīgas Piensaimnieksi juhatuse esimeheks nimetati Eesti ettevõtja Neeme Jõgi.
Prantsusmaa president Nicolas Sarkozy alustas ametlikku visiiti Ameerika Ühendriikides.
Rootsi pealinnas Stockholmis algas Põhja- ja Baltimaade kaitseministrite kahepäevane kohtumine. Eestit esindab kohtumisel kaitseminister Jaak Aaviksoo.
Türgis Antalya linnas anti Eesti e-valimiste tehnilise lahenduse loojale Tarvi Martensile üle Rahvusvahelise Noortekoja (Junior Chamber International) väljapaistva noore inimese auhind.
Vatikanis toimus esimest korda maailma ajaloos paavsti (Benedictus XVI) ja Saudi Araabia kuninga (‘Abd Allāh ibn ‘Abd al-‘Azīz Āl Sa‘ūd) ametlik kohtumine.
Ameerika Ühendriikides toimusid Kentucky osariigi kuberneri valimised. 59 protsendi valijate toetusel sai kuberneriks Demokraatliku Partei kandidaat Steve Beshear, senist kuberneri, vabariiklast Ernie Fletcherit toetas 41 protsenti valijatest.
Ameerika Ühendriikides toimusid Mississippi osariigi kuberneri valimised. 58 protsendi valijate toetusel valiti ametisse tagasi senine kuberner, Vabariikliku Partei esindaja Hailey Barbour. 
Afganistanis korraldasid islamistlikud mässulised raketirünnaku Kanada sõjaväebaasile, kus viibis parajasti visiidil Kanada kaitseminister Peter MacKay. Haavata sai neli Kanada sõdurit, minister pääses rünnakust vigastusteta.
Afganistani põhjaosas asuvas Baghlāni linnas toimunud enesetapurünnakus hukkus nelikümmend ja sai haavata sada kakskümmend inimest. Rünnak oli suunatud linna külastanud parlamendiliikmete delegatsiooni vastu; ohvrite seas oligi kuus parlamendiliiget.
Jaapanis loobus peamise opositsioonierakonna Demokraatliku Partei esimees Ichiro Ozawa erakonnakaaslaste palvel tagasiastumisplaanist, mille oli avalikustanud 4. novembril.
Maroko kuningas Mohammed VI mõistis oma avalduses hukka Hispaania kuninga Juan Carlos I ametliku visiidi Maroko rannikul asuvatesse Hispaania enklaavidesse Ceutasse ja Melillasse.
Eestisse saabus ametlikule kahepäevasele visiidile Horvaatia president Stjepan Mesić.
Eestisse saabus külaskäigule Ameerika Ühendriikide tunnustatud filmilavastaja David Lynch.
Eestis Tallinna Raekojas algas Läänemere-äärsete riikide pealinnade koostöövõrgustiku BaltMet kohtumine, millel keskenduti võrgustiku tegevuskavale aastatel 2008–2010.

7. november

Gruusia politsei ajas pealinnas Thbilisis laiali nädal aega kestnud opositsiooni meeleavaldused ja president Mihheil Saakašvili kuulutas 15 päevaks välja erakorralise seisukorra. Keelustati kõik demonstratsioonid ja piirati uudiste edastamise õigust erakanalite poolt. Valitsuse sõnul tingis presidendi otsuse väidetav riigipöördekatse.
Läti peaminister Aigars Kalvītis teatas pärast kohtumist president Valdis Zatlersiga ja koalitsioonierakondade nõupidamist, et lahkub ametist 5. detsembril.
Portugali pealinnas Lissabonis algasid kaks päeva kestvad Euroopa arengukoostöö päevad. Eestit esindas üritusel välisminister Urmas Paet.
Jokela koolitulistamine: Soome lõunaosas Tuusula vallas avas 18-aastane lõpuklassi õpilane Pekka-Eric Auvinen Jokela keskkoolis oma kaasõpilaste pihta tule. Tulistamises hukkus seitse õpilast ja kooli direktor. Veretöö järel tulistas Auvinen ennast pähe, saades raskelt haavata ja suri saadud vigastustesse sama päeva õhtul kell 22.14 haiglas.
Venemaa Riigiduuma kiitis ühehäälselt heaks Venemaa osaluse peatamise Euroopa tavarelvastuse piiramise lepingus.
Ameerika Ühendriikides Mount Vernonis toimus Ühendriikide presidendi George W. Bushi ja Prantsusmaa presidendi Nicolas Sarkozy ametlik kohtumine. Mõlemad presidendid lubasid teha koostööd Iraani veenmisel tuumaprogrammist loobumiseks.
Trinidadil ja Tobagol nimetati ametisse peaminister Patrick Manningi uus valitsus. Välisministriks sai Paula Gopee-Scoon.
Venezuela pealinnas Caracases avaldasid üliõpilased meelt president Hugo Cháveze kava vastu kaotada presidendi ametiaja piirangud. Demonstrantide pihta avasid tule tundmatud relvastatud isikud, tulistamise käigus hukkus kaks üliõpilast.
Birma sõjaväeline valitsus lükkas tagasi ÜRO erisaadiku Ibrahim Gambari plaani, mis nägi ette kolmepoolsed kõnelused Birma valitsuse, opositsioonijuhi Aung San Suu Kyi ja ÜRO esindajate vahel, pidades seda sekkumiseks Birma siseasjadesse.
Jeemeni kohus määras vanglakaristuse kolmekümne kahele islamistlikule terroristile, kes tunnistati süüdi nafta- ja gaasipuurtornidele 2006. aastal rünnakute kavandamises. Neist kuue üle mõisteti kohut tagaselja.
Tais algas parlamendivalimiste ametlik kampaania.

8. november

Belgias Brüsselis toimunud Euroopa Liidu siseministrite kohtumisel lepiti kokku Schengeni lepingu laiendamises üheksale liikmesriigile alates 21. detsembrist. Nendeks riikideks on Eesti, Läti, Leedu, Tšehhi, Ungari, Poola, Slovakkia, Sloveenia ja Malta.
Gruusia president Mihheil Saakašvili teatas ennetähtaegsete presidendivalimiste korraldamisest jaanuaris 2008. 
Itaalia põhjaosas Treviso linna lähistel kukkus alla treeninglennul viibinud Ameerika Ühendriikide sõjaväehelikopter UH-60 Black Hawk. Pardal olnud üheteistkümnest inimesest hukkus õnnetuses viis. 
Läti parlament kinnitas ametisse kolm uut valitsuse liiget. Välisministriks sai peaministri senine personaliülem Māris Riekstiņš.
Venemaal Peterburis algasid kolm päeva kestvad Tallinna päevad.
Ameerika Ühendriikide Kongressi Senat kinnitas häältega 53:40 riigi uueks justiitsministriks Michael Mukasey.
Hiina lõunaosas Guizhou provintsis Nayongi maakonnas asuvas Qunli söekaevanduses toimunud gaasiplahvatuses hukkus kakskümmend kaheksa kaevurit; veel üks kaevur suri juba pärast kaevandusest päästmist gaasimürgistusse.
Iisraeli asepeaminister Shaul Mofaz esines üleskutsega vabastada ametist Rahvusvahelise Aatomienergiaagentuuri direktor Mohamed ElBaradei, süüdistades teda Iraani tuumaprogrammi eiramises.
Mongoolias astus tagasi peaminister Mijeegombõn Enhbold.
Eestisse saabus ametlikule kahepäevasele visiidile Euroopa Komisjoni laienemisvolinik Olli Rehn.
Eesti bussiettevõte GoBus teatas, et on edasise kahjumi pidurdamiseks saatnud maavalitsustele taotlused veolepingute lõpetamiseks Hiiu-, Saare- ja Valgamaal.

9. november

Euroopas tulid müügile Ameerika Ühendriikide elektroonikafirma Apple mobiiltelefonid iPhone. Esimesed iPhone telefonid Euroopas müüdi päeva esimestel tundidel mobiilsidefirma T-Mobile kaupluses Saksamaal Kölnis.
Itaalias Milanos algas maailmakuulsa ooperiteatri La Scala lavatööliste, muusikute ja koorilauljate streik, millega nõuti palgatõusu ja töölepingu tingimuste muutmist.
Leedus Ignalina tuumaelektrijaamas toimus öösel avarii. Elektrisüsteemis toimunud lühise tõttu lakkas töötamast generaator ja tuumajaam seiskus. Jaama seiskumine tõi kaasa vajaduse importida ajutiselt elektrienergiat Eestist, Lätist ja Venemaalt.
Poola president Lech Kaczyński nimetas riigi uueks peaministriks valimised võitnud erakonna Kodanikeplatvorm juhi Donald Tuski.
Saksamaa liidukantsler Angela Merkel alustas kahepäevast visiiti Ameerika Ühendriikides, kohtudes president George W. Bushiga viimase rantšos Texases.
Eesti riigiprokuratuur nimetas aasta prokuröriks Viru ringkonnaprokuratuuri 33-aastase eriasjade prokuröri Innokenti Menšikovi.
Eestis Tallinnas Kumu kunstimuuseumis toimus Eesti Arhitektide Liidu ja kultuuriministeeriumi koostöös korraldatav arhitektuurikonverents, millel arutati Eesti riigi ruumilist planeerimist.
Eestis Tallinnas kinos Coca-Cola Plaza algas 15. novembrini kestev kolmas Vene filmide nädal.

10. november

Gruusia eksiilis elav miljardär Badri Patarkatsišvili, keda võimud on süüdistanud valitsusvastase vandenõu organiseerimises ja rahastamises, teatas oma kavatsusest kandideerida Gruusia ennetähtaegsetel presidendivalimistel.
Prantsusmaal Aix-les-Bainsi linnas toimus Euroopa Kabekonföderatsiooni viies konverents. Konverentsil valiti föderatsiooni uueks presidendiks Eesti Kabeliidu president Janek Mäggi.
Tšehhi pealinnas Prahas toimus äärmusparempoolse organisatsiooni Noored Rahvusdemokraadid marss, millega tähistati 69 aasta möödumist kristalliööst. Puhkesid kokkupõrked organisatsiooni liikmete ja omakorda nende vastu meelt avaldama tulnud inimeste vahel; politsei vahistas mitmed rahvusdemokraadid. President Václav Klaus mõistis marsi hukka.
Afganistani idaosas Nūrestāni provintsis toimunud islamiliikumise Taliban rünnakus NATO ja Afganistani sõdurite ühispatrullile hukkus kuus Ameerika Ühendriikide ja kolm Afganistani sõdurit.
Liibanoni parlament lükkas kolmandat korda edasi presidendivalimiste toimumise kuupäeva. Eelnevalt 12. novembrile määratud valimised peaks nüüd aset leidma 21. novembril.
Malaisia pealinnas Kuala Lumpuris avaldasid kümned tuhanded inimesed meelt, nõudes võltsimiste vältimiseks valimisseaduste reformimist. Politsei ajas meeleavalduse pisargaasi ja veekahureid kasutades laiali.
Palestiina omavalitsuse president Maḩmūd ‘Abbās avas Rām Allāhi linnas Palestiina Vabastusorganisatsiooni juhile ja omavalitsuse esimese presidendi Yāsir ‘Arafātile hauamonumendi.
Eestis Rakveres tähistati Eesti Ettevõtlike Naiste Assotsiatsiooni asutamise 15. aastapäeva. Üritusel valiti aasta naiseks iluuisutamistreener Anna Levandi ja aastate naiseks näitleja Ita Ever.
Eestimaa Rahvaliidu Järva maakonnaühenduse konverentsil valiti ühenduse juhatuse esimeheks Kaja Sepp, aseesimeesteks said Vello Teor ja Annika Aava.

11. november

Itaalias Toscanas Arezzo linnas bensiinijaama juures lasi politseinik jalgpallifännide tüli lahendamise käigus kogemata maha 26-aastase Roomast pärit diskori Gabriele Sandri. Vahejuhtum tõi kaasa jalgpallifännide vägivaldsed protestid kõikjal Itaalias. Kõige suuremad meeleavaldused toimusid Roomas, kus rünnati politsei peakorterit ja Itaalia Olümpiakomitee hoonet.
Kreekas valiti peamise opositsioonipartei Panhellenistliku Sotsialistliku Liikumise esimeheks tagasi Sotsialistliku Internatsionaali president Geórgios Papandréou.
Mustal merel ja Aasovi merel hukkus tugeva tormi tõttu vähemalt neli laeva ja jäi kadunuks kaheksa meremeest. Keskkonna seisukohalt kõige raskem õnnetus toimus Kertši väinas, kus murdus pooleks ja läks põhja Venemaale kuuluv naftatanker Volganeft-139. Merre voolas kaks tuhat tonni kütteõli.
Sloveenias toimus presidendivalimiste teine voor. Uueks presidendiks valiti endine diplomaat Danilo Türk, kes kogus 68,3 protsendi valijate toetuse; tema vastaskandidaati Lojze Peterled toetas 31,7 protsenti valijatest.
Suurbritanniale kuuluva Saint Helena kubernerina astus ametisse Andrew Gurr.
Eestis tähistati isadepäeva. Tallinnas Estonia kontserdisaalis toimunud isadepäeva kontserdil andis Eesti Naisliit aasta isa tiitli üle näitlejale, lavastajale ja õppejõule, kuue lapse isale Lembit Petersonile.
Eestis Tallinna Siselinna kalmistu Sõjaväekalmistul mälestati kell 11.00 alanud üritusel sõdades langenud Suurbritannia sõjaväelasi. Mälestusüritusel osalesid Suurbritannia saatkonna esindajad eesotsas suursaadik Nigel Haywoodiga ja Eesti Kaitsejõudude Peastaabi esindajad eesotsas kolonelleitnant Meelis Kiiliga.
Eestimaa Rahvaliidu Pärnu maakonnaühenduse konverentsil valiti ühenduse juhatuse esimeheks Vilja Alamaa, aseesimeesteks said Ingrid Sillaste, Ülle Varik, Kuno Erkmann, Kalev Kaljuste ja Kalju Kupper.
Eestis Võrus lõppes kümnes harrastusteatrite festival. Festivalil osales 13 teatrit, peapreemia võitis teater Randlane lavastuse "Meretagune asi" eest.

12. november

Bosnia ja Hertsegoviina presidentuur rahuldas peaminister Nikola Špirići tagasiastumispalve, nimetades Špirići uue valitsuse moodustamiseni valitsusjuhi kohusetäitjaks. 
Gruusia opositsiooniparteid nimetasid oma ühiskandidaadiks 2008. aasta parlamendivalimistel ettevõtja ja parlamendiliikme Levan Gatšetšiladze.
Leedus astus ametist tagasi siseminister Raimondas Sukys.
Läti välisminister Māris Riekstiņš otsustas ametist tagasi kutsuda ebakaines olekus auto juhtimisega politseile vahele jäänud Läti suursaadiku Eestis Rihards Muciņši.
Suurbritannia pealinnas Londonis toimus Rahvaste Ühenduse välisministrite nõupidamine, kus arutati Pakistani liikmestaatuse ajutist peatamist. President Pervez Musharrafile anti 22. novembrini aega tühistada erakorraline seisukord, vabastada poliitvangid ja lahkuda armeejuhi ametikohalt.
Venemaa pealinnas Moskvas kohtusid Venemaa president Vladimir Putin ja India peaminister Manmohan Singh.
Austraalias Brisbane'is alustas oma ametlikku valimiskampaaniat Austraalia peaminister John Howard.
Iisraeli president Shimon Peres alustas ametlikku visiiti Türgis, kohtudes pealinnas Ankaras Türgi presidendi Abdullah Güliga.
Kambodža pealinnas Phnom Penhis võtsid riigi julgeolekujõud vahi alla Punaste Khmeeride ühe juhi, riigi endise välis- ja asepeaministri Ieng Sary. Arreteeriti ka tema abikaasa Ieng Thirith.
Palestiina president Maḩmūd ‘Abbās alustas ametlikku visiiti Türgis
Eesti peaminister Andrus Ansip alustas kolmepäevast ametlikku visiiti Moldovas.

13. november

Prantsusmaal algas kohaliku aja järgi kell 20.00 raudteetöötajate tähtajatu streik, millega avaldatakse meelt president Nicolas Sarkozy kavandatava pensionireformi vastu.
Saksamaal teatas asekantsler ja tööminister Franz Müntefering oma tagasiastumisest perekondlikel põhjustel. Uueks tööministriks nimetati Olaf Scholz ja uueks asekantsleriks välisminister Frank-Walter Steinmeier.
Taanis toimusid erakorralised parlamendivalimised. Valimised võitis valitsev erakond Venstre, Taani Liberaalne Partei, mis kogus 26,3 protsendi valijate toetuse ja 46 kohta 175-liikmelises parlamendis. Paremuselt teise tulemuse sai opositsiooniline partei Sotsiaaldemokraadid, pälvides 25,5 protsendi valijate toetuse ja saades 45 kohta parlamendis. Kokku osales valimistel 86,6 protsenti hääleõiguslikest kodanikest.
Filipiinidel Quezon Citys plahvatas kohaliku aja järgi kell 20 parlamendi alamkoja ruumides pomm. Plahvatuses hukkus muslimist parlamendiliige Wahab Akbar koos oma autojuhiga, veel kümme inimest said vigastada.
Nauru parlamendis toimus umbusaldushääletus president Ludwig Scotty vastu. Hääletus kukkus läbi, sest vajaliku üheksa liikme asemel toetas presidendi umbusaldamist vaid kaheksa; vastu oli seitse parlamendiliiget.
Togos astus ametist tagasi peaminister Yawovi Agboyibo.
Eestis toimus kahekümne kõrgkooli rektorite esimene ühisnõupidamine. Kohtumisel keskenduti kõrghariduse arengu ja selle kvaliteedi küsimustele.
Eesti rahvastikuminister Urve Palo alustas kolmepäevast visiiti Suurbritannias, eesmärgiga tutvuda Suurbritannia lõimumis- ja kodakondsuspoliitikaga.
Eesti kaitseväe juhataja Ants Laaneots alustas kolmepäevast visiiti Belgia pealinnas Brüsselis, kus ta osaleb NATO ja Euroopa Liidu sõjaliste komiteede istungitel.
Eesti Reformierakonna Tallinna piirkondliku ühenduse konverentsil valiti linnaorganisatsiooni uueks esimeheks Andrus Umboja. 
Eestis teavitas ajaleht Postimees avalikkust endise siseministri Margus Leivo kavast lahkuda Eestimaa Rahvaliidust ja lõpetada poliitiline tegevus.

14. november

Saksamaa idapoolsetel liidumaadel alustasid kohaliku aja järgi kell 12.00 17. novembrini kestvat streiki raudteefirma Deutsche Bahn kaubarongide vedurijuhid.
Ameerika Ühendriikides California osariigis San Jose linnas evakueeriti pärast kahtlase postipaki leidmist internetioksjoneid korraldava firma eBay postihoone kakssada töötajat. Pakk osutus kontrollimisel ohutuks.
Tšiili põhjaosa tabas 7,7-palline maavärin, millele järgnes 5,7-palline järeltõuge. Hukkus kaks ja sai vigastada ligi sada kakskümmend inimest. Kokku varises Galleguillose tunnel, kuhu jäid lõksu kümned teetöölised.
Lõuna-Korea pealinnas Sŏulis algas Põhja-Korea peaministri Kim Yŏng-ili ja Lõuna-Korea peaministri Han Duck-soo kolmepäevane kohtumine. Tegu on naaberriikide valitsusjuhtide esimese kohtumisega pärast 1992. aastat.
Eesti Riigikogu võttis vastu pensionikindluse seaduse muudatused, millega suurendati pensioni baasosa ja muudeti pensionite indekseerimise korda.
Eestis Tallinnas algas juudi kultuuri festival "Ariel".
Eestis loositi lotomängus Viking Lotto välja Eesti ajaloo suurim lotovõit, mille suurus on veidi üle üheksa miljoni Eesti krooni.

15. november

Saksamaal algas kohaliku aja järgi kell kaks öösel raudteefirma Deutsche Bahn reisirongide vedurijuhtide 62-tunnine streik.
Ecuadori ja Peruu piirialasid tabas 6,7-magnituudine maavärin, mille epitsenter asus Ecuadori pealinnast Quitost 245 kilomeetri kaugusel kagus. 
Tšiili põhjaosa tabasid eelmisel päeval toimunud maavärina järeltõuked tugevusega 6,2 ja 6,8 palli. Kokku kaotas kahe päeva jooksul kodu 15 000 inimest.
Jaapani peaminister Yasuo Fukuda alustas ametlikku visiiti Ameerika Ühendriikides.
Lõuna-Korea pealinnas Sŏulis toimuvatel Põhja-Korea peaministri Kim Yŏng-ili ja Lõuna-Korea peaministri Han Duck-soo läbirääkimistel lepiti kokku kaubarongiliikluse taastamises kahe riigi vahel alates detsembrist.
Pakistani võimud tühistasid endisele peaministrile ja opositsioonijuhile Benazir Bhuttole kehtestatud koduaresti.
Sierra Leones vannutati avalikul tseremoonial ametisse president Ernest Bai Koroma, kes oma inauguratsioonikõnes lubas keskenduda korruptsiooni ja vaesuse vastu võitlemisele.
Eestis viibis ametlikul visiidil Läti välisminister Māris Riekstiņš.
Eesti valitsus kiitis heaks kaptenleitnant Igor Schvede kandidatuuri mereväe juhataja ametikohale.
Eestis algas tudengifilmide alamfestivaliga Sleepwalkers Tallinna 11. Pimedate Ööde Filmifestival.
Eestis võttis Tallinna Linnavolikogu vastu linna tervishoiu arengukava aastani 2015.

16. november

Euroopa Julgeoleku- ja Koostööorganisatsioon (OSCE) teatas, et loobub Venemaa võimude kehtestatud piirangute tõttu täielikult Venemaa parlamendivalimiste vaatlemisest.
Belgias Brüsselis toimunud Euroopa Liidu liikmesriikide kultuuriministrite kohtumisel kinnitati Tallinn ja Turu 2011. aasta Euroopa kultuuripealinnadeks.
Gruusias astus oma tervislikule seisundile viidates ametist tagasi peaminister Zurab Nogaideli. Uueks peaministriks nimetati Lado Gurganidze.
Gruusia valitsus tühistas 7. novembril riigis kehtestatud erakorralise seisukorra.
Poolas vannutati ametisse peaminister Donald Tuski valitsus.
Venemaal vahistas miilits rahandusministri asetäitja Sergei Stortšaki.
Pakistani president Pervez Musharraf vannutas senise parlamendi ülemkoja esimehe Mohammedmian Soomro seoses parlamendi volituste lõppemisega ametisse riigi ajutise peaministrina.
Eestis vabastas Harju Maakohus vahi alt aprillirahutuste organiseerimises kahtlustatud Dmitri Linteri ja Maksim Reva.
Eestis Tallinna Linnahallis esietendus Liis Kolde lavastatud muusikal "Fantoom".
Eestis sõlmiti Tallinna Ülikooli ja Eesti Rahvusringhäälingu vahel kolmeaastane koostööleping, mis näeb muuhulgas ette Rahvusringhäälingu spetsialistide kaasamise Balti Filmi- ja Meediakooli õppetöö korraldamisse.

17. november

Serbia koosseisu kuuluvas Kosovos toimusid parlamendi- ja kohalikud valimised.
Ameerika Ühendriikide erisaadik John Negroponte kohtus Pakistani presidendi Pervez Musharrafiga. Kohtumisel nõudis Negroponte erakorralise seisukorra tühistamist ja poliitiliste vangide vabastamist.
Lõuna-Aafrika Vabariigi anglikaani kiriku peapiiskop Desmond Tutu andis intervjuu raadiokanalile BBC Radio 4, milles kritiseeris anglikaani kirikut ja selle juhtkonda suhtumise pärast homoseksuaalsetesse vaimulikesse.
Eestis toimus Noorteühenduste Liidu 11. üldkoosolek, kus võeti muuhulgas vastu otsus taotleda valimisea langetamist kohalikel valimistel 16. eluaastani.
Eestis toimus Eesti Üliõpilaskondade Liit II Üldkogu, kus võeti muuhulgas vastu resolutsioon "Kõrgharidus ja demokraatia".

18. november

Paavst Benedictus XVI esines üleskutsega keelustada täielikult maamiinide kasutamine.
Rahvusvaheline muusika- ja meelelahutuskontsern MTV avas araabiakeelse telekanali MTV Arabia.
Belgia pealinnas Brüsselis toimus enam kui kolmekümne viie tuhande osavõtjaga marss Belgia ühtsuse toetuseks. Valdava osa marsil osalenutest moodustasid prantsuskeelsed elanikud, kuid oli ka flaami kogukonna esindajaid.
Itaalia opositsioonijuht ja endine peaminister Silvio Berlusconi teatas Milanos peetud kõnes, et kavatseb asutada uue paremtsentristliku erakonna.
Portugalis Algarves algas Euroopa Liidu ja Vahemere maade koostööorganisatsiooni Euromed siseministrite kohtumine. Osales ka Eesti siseminister Jüri Pihl.
Prantsusmaal toimunud äärmusparempoolse erakonna Rahvusrinne kongressil valiti erakonna presidendiks tagasi 79-aastane Jean-Marie Le Pen.
Ukrainas Donetski oblastis Zasjadko söekaevanduses toimus umbes kilomeetri sügavusel metaaniplahvatus. Hukkus vähemalt üheksakümmend kaevurit; veel kümme kaevurit on maa all lõksus ja nende saatus on teadmata. 
Austraalia Victoria osariigis varises kokku Ballarati kullakaevanduse šaht. Maa alla jäi lõksu kakskümmend seitse kaevurit, kes õnnestus ventilatsioonišahti kaudu mõne tunni jooksul päästa. 
Venezuela president Hugo Chávez saabus koos viie ministri ja muude valitsusametnikega ametlikule visiidile Iraani.
Zimbabwe presidendi pressiesindaja esines avaldusega, milles süüdistas Suurbritanniat sõjalise sissetungi ja Zimbabwe poliitilise juhtkonna mõrvamise kavandamises.

19. november

Belgia pealinnas Brüsselis toimus Euroopa Liidu liikmesriikide välisministrite kohtumine, kus Eesti välisminister Urmas Paet kutsus oma kolleege üles jätkama Gruusia toetamist.
Sloveenias Bledis algas Maailma Terviseorganisatsiooni kolmepäevane eelkonverents. Eestit esindas konverentsil sotsiaalminister Maret Maripuu.
Vene Õigeusu Kiriku pea, Moskva ja kogu Venemaa patriarh Aleksius II tegi kohtumisel president Vladimir Putiniga viimasele ettepaneku moodustada moraaliküsimuste ühiskondlik nõukogu.
Ameerika Ühendriikides teatas oma tagasiastumisest president George W. Bushi sisejulgeoleku ja terrorismivastase võitluse nõunik Fran Townsend.
Ameerika Ühendriikides New Yorgis jagati 35. korda Emmy auhindu. Kõige edukamaks osutusid Suurbritannia telesarjad, mis võitsid kokku seitse auhinda. 
Kambodža politsei vahistas Punaste Khmeeride ühe liidri, riigi ekspresidendi Khieu Samphani, et toimetada ta kohtumõistmiseks ÜRO genotsiiditribunali ette. Hiljem samal päeval esitati talle ametlik süüdistus inimsusvastastes kuritegudes.
Singapuris kohtusid Hiina peaminister Wen Jiabao ja Birma peaminister Thein Sein.
Eesti XI Riigikogus moodustati Eesti-Aafrika parlamendirühm koosseisus Mart Nutt (esimees), Silver Meikar (aseesimees), Ene Kaups, Rain Rosimannus ja Toomas Varek.
Eestis toimus Tallinna visioonikonverents, mille raames leidis aset ka endiste ja praeguste linnajuhtide debatt. Debatil osalesid Ivi Eenmaa, Jüri Mõis, Tõnis Palts, Toomas Vitsut ja Edgar Savisaar.
Eestis Tartu Maakohtus esitati ettevõtte Werol Tehased endisele juhile Henn Ruubelile ametlik süüdistus ametiseisundi kuritarvitamises.

20. november

Prantsusmaal liitusid seitsmendat päeva streikivate transporditöölistega ka riigiametnikud, õpetajad ja haiglatöötajaid, avaldades nii meelt valitsuse kavandatavate reformide vastu.
Sloveenia parlamendis võitis peaminister Janez Janša valitsus häältega 51:33 opositsiooni algatatud umbusaldushääletuse.
Ameerika Ühendriikides Utah' osariigis toimunud kohtuprotsessil mõisteti polügaamse sekti Jeesus Kristuse Viimse Aja Pühade Fundamentalistliku Kiriku juht Warren Jeffs osalemise eest kahe naise vägistamises minimaalselt kümneks aastaks vangi. 
Tšiili põhjaosa tabas 6,3-palline maavärin, mille epitsenter asus Antofagasta linnast 93 kilomeetri kaugusel meres. Eelmine maavärin samas piirkonnas leidis aset 14. novembril.
Iisraeli pealinnas Tel Avivis allkirjastasid Libeeria ja Iisraeli Teemandiinstituudi esindajad alla lepingule, mille kohaselt aitavad instituudi eksperdid Libeerias teemante otsida.
Jordaanias toimusid parlamendivalimised. Edukaimad olid sõltumatud kandidaadid, kes said 110-kohalises parlamendis 104 kohta. Kokku osales valimistel 54 protsenti hääleõiguslikest kodanikest.
Kambodžas moodustatud ÜRO genotsiiditribunalis algas esimene kohtuprotsess. Esimese süüdistatavana astus kohtu ette aastatel 1976–1979 Tuol Slengi vangilaagrit juhtinud 65-aastane Khang Khek Ieu.
Pakistani president Pervez Musharraf alustas ametlikku visiiti Saudi Araabias.
Egiptuses Sharm ash-Shaykhi kuurordis kohtusid Iisraeli peaminister Ehud Olmert ja Egiptuse president Hosni Mubarak.
Eestis Saaremaal valiti Kärla uueks vallavanemaks senine vallavanema kohusetäitja, parteitu Enno Pildre.
Eestis Tallinnas Kadrioru lossis toimunud pidulikul tseremoonial anti üle Aadu Luukase Sihtasutuse missioonipreemia suuruses üks miljon Eesti krooni. Preemia pälvis Tallinna Lastehaigla Toetusfond.
Eesti Loto nõukogu esimeheks valiti endine Riigikogu liige Liina Tõnisson.

21. november

Prantsusmaa raudteeoperaator SNCF teatas, et öösel oli saboteeritud kiirrongide võrgustikku TGV. Muuhulgas oli raudtee mitmes kohas põlema süüdatud. SNCFi esindajad süüdistasid rünnakutes ametiühingute radikaalse tiiva toetajaid.
Prantsusmaal toimusid raudteefirmade esindajate ja raudteetööliste ametiühingute läbirääkimised kaheksa päeva kestnud üldstreigi lõpetamiseks. Kokkulepet streigi lõpetamiseks ei saavutatud, kuid mõlema poole esindajate sõnul tehti olulisi edusamme.
Prantsusmaal esitas kohtunik riigi ekspresidendile ja endisele Pariisi linnapeale Jacques Chiracile esialgse süüdistuse korruptsioonis, mis puudutab tema partei liikmete eelistamist töökohtade täitmisel linnavalitsuses perioodil 1983–1995.
Ungaris toimus raudteelaste kuuetunnine streik, millega protesteeriti kahjumis rongliinide sulgemise vastu maapiirkondades. Ühtlasi toimus Budapestis parlamendihoone ees 50 000 osavõtjaga opositsioonijõudude meeleavaldus valitsuse meetodite vastu eelarve puudujäägi vähendamisel.
Venemaa koosseisu kuuluva Dagestani Vabariigi pealinnas Mahhatškalas tulistati õhtul töölt koju teel olnud opositsioonipartei Jabloko kohaliku organisatsiooni liidrit Farid Babajevit. Babajevit tabas neli kuuli, neist üks pähe, ja ta toimetati kriitilises seisundis haiglasse.
Jaapanis korraldasid Ameerika Ühendriikide sõjaväebaasides töötavad tuhanded abitöölised poolepäevase streigi, et protesteerida armee kava vastu vähendada kümne protsendi ulatuses nende palku.
Lõuna-Aafrika Vabariigis Lesotho piiri lähistel kukkus alla politseihelikopter 14 politseiametnikuga, kahe sõjaväelase ja kolme meeskonnaliikmega pardal. Üks politseinik sai surma, ülejäänud said eri raskusastmega vigastusi.
Eestis viibis ametlikul visiidil Ungari peaminister Ferenc Gyurcsány. Lisaks president Toomas Hendrik Ilvesele, peaminister Andrus Ansipile ja Riigikogu esimehele Ene Ergmale kohtus ta ka Sotsiaaldemokraatliku Erakonna esimehe Ivari Padariga, et arutada kahe riigi vasakpoolsete koostööd.
Eesti kultuuriministeeriumi kantsler Siim Sukles ning Ungari haridus- ja kultuuriministeeriumi välissuhete riigisekretär Katalin Bogyay allkirjastasid kahe riigi vahelise kultuuriprogrammi aastateks 2008–2010.
Eesti president Toomas Hendrik Ilves nimetas mereväe ülemaks kaptenleitnant Igor Schvede.
Eestis Tallinna kinos Sõprus algas 11. Pimedate Ööde Filmifestivali raames animafilmide festival Animated Dreams.

22. november

Rootsi meresõiduinspektsioon väljastas Eesti laevanduskontserni Tallink Göteborgis remondis olevale reisilaevale Fantaasia sõidukeelu, põhjendades seda puudustega laeva tehnilistes süsteemides.
Suurbritannia pealinnas Londonis toimunud istungil peatas Rahvaste Ühenduse nõukogu Pakistani liikmesuse organisatsioonis, sest president Pervez Musharraf ei olnud täitnud Ühenduse nõudeid eriolukorra lõpetamiseks ja armeejuhi ametikohalt lahkumiseks.
Jordaania kuningas ‘Abdullāh II nimetas riigi uueks peaministriks Naher Dahabi.
Liibanoni parlament lükkas opositsiooni boikoti tõttu edasi 23. novembrile määratud presidendivalimised. Tegu oli viienda korraga, mil valimised edasi lükati.
Mongoolia parlament valis riigi uueks peaministriks valitseva Mongoolia Rahvarevolutsioonilise Partei uue esimehe Sandžiin Bajari.
Põhja-Korea ja Lõuna-Korea ametnikud jõudsid kokkuleppele kahe riigi vahel igapäevase kaubarongiühenduse avamises alates 11. detsembrist.
Somaalia uueks peaministriks nimetati Nur Hassan Hussein.
Eestis avaldas Harku vallavolikogu häältega 10:2 umbusaldust vallavanem Ott Kasurile. Ott Kasuri jäi vallavanema kohusetäitjaks uue vallavanema valimiseni.
Eestis avaldas Saue linnavolikogu häältega 10:1 umbusaldust linnapeale Ero Liivikule. Linnapea kohusetäitjaks nimetati abilinnapea Rafael Amos.
Eestis asutasid ettevõtted Hansapank, Eesti Ehitus, TNS Emor, Statoil ning Hill&Knowlton koalitsiooni "Ettevõtted HIV vastu", mis peaks mainitud ettevõtete töötajate ja avalikkuse teavitamise kaudu osalema HIV-vastases ennetustöös.

23. november

Antarktika rannikul King George'i saare juures põrkas tõenäoliselt jäämäega kokku ja hakkas uppuma Libeeria lipu all sõitnud kruiisilaev Explorer. Kõik reisijaid evakueeriti päästepaatidesse, keegi õnnetuses vigastada ei saanud.
Liibanonis lõppesid president Émile Lahoudi volitused. Seoses parlamendi suutmatusega riigile mitme kuu kestel uut presidenti valida jäi Liibanon riigipeata. 
Eestis kuulutati Aasta Kodanikuks Eesti Mittetulundusühingute ja Sihtasutuste Liidu nõukogu esimees, endine siseminister Lagle Parek. 
Eesti suursaadik Bulgaarias Rein Oidekivi esitas oma volikirjad president Georgi Pǎrvanovile.
Eestis Tartu Ülikooli peahoones algas kaks päeva kestnud VII sotsiaalteaduste aastakonverents, mis kandis pealkirja "Eesti pärast Euroopa Liiduga ühinemist".
Eestis Tartus algasid viiendad Ungari filmipäevad.
Eesti Rahvusraamatukogus toimus teine rahvusvaheline seminar "Digitaalne mälu" teemal "Elektrooniline kirjastamine: uus partnerlus, uued väljakutsed". Seminari peaesinejaks oli Briti Raamatukogu direktor Lynne Brindley.
Eestis Tallinna Ülikoolis toimus ülikooli neljas partnerpäev, mis keskendus teemale "Õppimine tulevikuorganisatsioonis".
Eesti Üliõpilaskondade Liit tähistas oma 16. aastapäeva.

24. november

Paavst Benedictus XVI kinnitas ametisse kakskümmend kolm uut kardinali, suurendades kardinalide kolleegiumi arvu 201 liikmeni.
Rahvaste Ühenduse uueks peasekretäriks valiti Kamalesh Sharma Indiast. Tema ametiaeg algab 1. aprillil 2008.
Lätis Riias toimunud Balti Assamblee 26. istungjärgul valiti organisatsiooni uueks presidendiks Trivimi Velliste.
Venemaa pealinnas Moskvas toimus opositsioonilise poliitilise liikumise Teistsugune Venemaa protestimarss. Miilits vahistas arvukalt marsil osalenuid, teiste seas ka poliitikud Garri Kasparovi ja Eduard Limonovi.
Antarktika rannikul King George'i saare juures läks põhja eelmisel päeval uppuma hakanud kruiisilaev Explorer. Päästepaatidesse evakueeritud reisijad ja meeskond päästeti Tšiili õhujõudude poolt ning toimetati Punta Arenase lennuväljale.
Austraalias toimusid parlamendivalimised. Valimised võitis opositsiooniline Austraalia Tööpartei.
Pakistani riiklik keskvalimiskomisjon tunnistas senise presidendi Pervez Musharrafi ametlikult presidendivalimiste võitjaks.
Somaalia parlament kinnitas häältega 211:1 ametisse peaminister Nur Hassan Husseini valitsuse.

25. november

Gruusia president Mihhail Saakašvili astus oma ametipostilt tagasi, et osaleda valimiseelses kampaanias ja pühenduda täielikult 5. jaanuaril toimuvate presidendivalimiste kampaania läbiviimisele. Gruusia presidendi kohusetäitjaks sai vastavalt seadusele parlamendi spiiker Nino Burdžanadze.
Gruusia pealinnas Thbilisis toimus ulatuslik opositsiooni meeleavaldus, millest võttis osa viisteist tuhat inimest. Meeleavaldusel nõuti opositsioonilise telekanali Imedi taasavamist ja protestiaktsioonide käigus vahistatud inimeste vabastamist.
Horvaatias toimusid parlamendivalimised.
Prantsusmaa pealinna Pariisi Villiers-le Beli eeslinnas puhkesid Põhja-Aafrika päritolu immigrantide rahutused, mis olid ajendatud kahe teismelise mootorratturi hukkumisest kokkupõrkel politseiautoga. Kuuetunnises vägivallalaines sai vigastada kuus politseinikku.
Rumeenias toimusid Euroopa Parlamendi valimised. Esialgsetel andmetel saavutas 29,2 protsendi häältega parima tulemuse opositsiooniline Demokraatlik Partei.
Venemaal Peterburis toimus opositsioonilise poliitilise liikumise Teistsugune Venemaa protestimarss. Miilits vahistas kokku sada viiskümmend marsil osalejat, teiste seas ka poliitik Boriss Nemtsovi, kes hiljem samal päeval vabastati.
Jordaanias vannutati ametisse peaminister Naher Dahabi valitsus. Uueks välisministriks sai Salah Bashir.
Malaisia pealinnas Kuala Lumpuris toimus umbes viie tuhande osavõtjaga hindude meeleavaldus, kes nõudsid Suurbritannia esinduse ees kompensatsioone nende esivanemate sunnitöölistena kasutamise eest Malaisias. Politsei ajas demonstratsiooni pisargaasi ja veekahurite abil laiali.
Pakistani saabus Saudi Araabiast pärast seitse aastat kestnud pagendust opositsioonipoliitik ja endine peaminister Nawaz Sharif.
Palestiina president Maḩmūd ‘Abbās alustas visiiti Ameerika Ühendriikides.
Eestis teatas toiduainetööstuse kontsern MAAG Grupp seni Suurbritannia firmale Alpamayo kuulunud piimatööstusettevõte Rakvere Piim ostust. Tehingu hinda ei avalikustatud.

26. november

Prantsusmaa pealinna Pariisi Villiers-le-Beli eeslinnas algasid õhtul uuesti eelmisel päeval alguse saanud Põhja-Aafrika immigrantide vägivaldsed rahutused. Süüdati arvukalt autosid, kokkupõrgetes politsei ja meeleavaldajate vahel sai vigastada kuuskümmend politseinikku.
Venemaa Föderatsiooninõukogu kinnitas erakorralisel istungil presidendivalimiste toimumise kuupäevana 2. märtsi 2008.
Peruu ülemkohus mõistis kümme endist Alberto Fujimori valitsuse ministrit süüdi riigipöörde korraldamises omaenda valitsuse vastu 1992. aastal. Pikim, kümneaastane vanglakaristus määrati rahandusminister Juan Brionesile.
Austraalias vannutati ametisse Põhjaterritooriumi uus peaminister Paul Henderson.
Hiinas ametlikul visiidil viibinud Prantsusmaa president Nicolas Sarkozy kohtus Hiina presidendi Hu Jintaoga. Sama kohtumise raames allkirjastati koostöökokkulepped, mille kohaselt ehitab Prantsusmaa riiklik energiafirma Areva Hiinasse kuue aasta jooksul kaks tuumareaktorit.
Eesti peaminister Andrus Ansip alustas kahepäevast ametlikku visiiti Sloveenias. Esimesel visiidi päeval kohtus ta peaminister Janez Janšaga.
Eestis teatas meelelahutus- ja uudisteportaali Delfi peatoimetaja Mart Pukk oma ametist lahkumisest.

27. november

Belgia pealinnas Brüsselis jagati ajalehe European Voice aastapreemiaid. Aasta Eurooplase tiitli pälvis Leedu president Valdas Adamkus ja Aasta Riigimeheks valiti Saksamaa liidukantsler Angela Merkel.
Prantsusmaa pealinnas Pariisis 25. novembril alanud immigrantidest noorte rahutused levisid ka Toulouse'i linna, kus rahutuste käigus süüdati kümneid autosid ja kohalik raamatukogu.
Ameerika Ühendriikides astus ametist tagasi Ameerika Punase Risti president Mark Everson. Ametist lahkumise põhjuseks said seksuaalsuhted tema alluvuses töötanud Punase Risti teenistujaga.
Ameerika Ühendriikide Marylandi osariigi pealinnas Annapolises algas Iisraeli–Palestiina rahukonverents, millest võtavad osa 44 riigi esindajad. Konverentsi avas Ameerika Ühendriikide president George W. Bush.
Pakistani võimud vabastasid peaaegu kõik pärast 3. novembril eriolukorra kehtestamist vahistatud poliitvangid. Kokku vabanes 5748 inimest, vahi alla jäi vaid vägivallas ja avaliku korra rikkumises süüdistatud 37 poliitilist vangi.
Põhja-Korea pealinnas P'yŏngyangis algas Lõuna-Korea kaitseministri Kim Jang-soo ja Põhja-Korea kaitseministri Kim Il-choli kohtumine. Viimati kohtusid kahe riigi kaitseministrid seitse aastat tagasi.
Eesti kaitseminister Jaak Aaviksoo alustas koos kaitseministeeriumi kantsleri Lauri Almanniga ametlikku visiiti Ameerika Ühendriikides.
Eesti välisminister Urmas Paet viibis töövisiidil Soomes, kohtudes president Tarja Haloneni, parlamendi esimehe Sauli Niinistö ja välisminister Ilkka Kanervaga.
Eestis Tallinnas allkirjastasid Kaitsejõudude Peastaabi ülem Neeme Väli ja Põhja-Eesti Regionaalhaigla juhatuse esimees Tõnis Allik kahe institutsiooni vahelise koostöö raamlepingu.

28. november

Saksamaa politsei vahistas vastavalt Interpoli vahistamismäärusele Gruusia endise kaitseministri ja opositsiooniliidri Irakli Okruašvili. 
Saksamaa lääneosas Bad Arolseni linnas avati avalikuks kasutamiseks Kolmanda Riigi ulatuslik sõjaaegne arhiiv, milles sisaldub 47 miljonit dokumenti. Arhiivi haldab Rahvusvaheline Punase Risti Komitee.
Slovakkia ja Ungari politsei koostöös arreteeriti kolm meest, kes üritasid väidetavalt Slovakkias müüa ühe kilogrammi radioaktiivset materjali.
Venemaal algas presidendivalimiste ametlik kampaania.
Boliivia kuues provintsis üheksast toimus ühepäevane üldstreik, millega avaldati meelt vasakpoolse presidendi Evo Moralese reformikavade vastu. President mõistis streikijate tegevuse hukka.
Kõrgõzstanis vabastati ametist peaminister Almazbek Atambajev ja tema kohusetäitjaks nimetati Iskenderbek Aidaralijev.
Pakistani president Pervez Musharraf lahkus Rāwalpindi linnas peetud pidulikul tseremoonial armee ülemjuhataja ametikohalt, et valmistuda andma ametivannet tsiviilpresidendina.
Saudi Araabia politsei teatas, et on viimase kuu kestel vahistanud kakssada kaheksa islamiäärmuslast, keda kahtlustati rünnakute kavandamises riikliku tähtsusega objektide vastu.
Eesti peaminister Andrus Ansip alustas ametlikku visiiti Ameerika Ühendriikides, kohtudes Washingtonis teiste seas ka asepresident Richard Cheneyga.
Eesti kaitseminister Jaak Aaviksoo kohtus Ameerika Ühendriikide pealinnas Washingtonis Ühendriikide kaitseministri Robert Gatesiga.
Eesti president Toomas Hendrik Ilves nimetas ametisse kolm uut kohtunikku: Harju Maakohtu liikme Kaupo Paali, Tallinna Halduskohtu liikme Kristjan Siiguri ja Viru Maakohtu liikme Marge Tamme.
Eestis tähistati 90 aasta möödumist päevast, mil Eestimaa Kubermangu Ajutine Maanõukogu (Maapäev) kuulutas ennast kõrgeimaks võimuks Eestis. Nende pidustustega algas Eesti Vabariigi 90. juubeliaasta tähistamine.
Tartu Ülikooli rektor Alar Karis allkirjastas koostöölepingu Moskva Riikliku Ülikooliga.

29. november

Hispaania pealinnas Madridis algab Euroopa Julgeoleku- ja Koostööorganisatsiooni ministrite nõukogu viieteistkümnes istung. Eestit esindab istungil välisminister Urmas Paet.
Austraalia peaministrikandidaat Kevin Rudd tegi teatavaks oma uue valitsuse koosseisu. Välisministriks nimetati Stephen Smith, majandusministriks Wayne Swan ja asepeaministriks Julia Gillard, kellest sai esimene naine sellel ametikohal. 
Filipiinide pealinnas Manilas vallutasid 2003. aasta riigipöördekatses süüdistatavad endised sõdurid ühe hotelli ja esinesid üleskutsega Filipiinide armeele lõpetada president Gloria Arroyo toetamine. Armee saatis mässuliste poolt hõivatud hotelli piirama enam kui tuhat sõdurit.
Liibanoni parlament lükkas 30. novembriks kavandatud presidendivalimised taas nädala võrra edasi, 7. detsembrile.
Pakistanis vannutati presidendiametisse Pervez Musharraf.
Eesti president Toomas Hendrik Ilves võttis vastu Suurbritannia suursaadiku Peter Leslie Carteri ja Colombia suursaadiku Jorge Alberto Barrantes Ulloa volikirjad.
Eestis vabastas Kiviõli linnavolikogu ametist altkäemaksu nõudmises ja võtmises kahtlustatava linnapea Voldemar Trummi.
Eestis Tallinnas algas noorte infomess Teeviit 2007.
Eestis algasid Moskva Patriarhaadi Eesti Õigeusu Kiriku korraldatud ja neli päeva kestnud pidustused Tallinna ja Eesti piiskopkonna rajamise üheksakümnenda aastapäeva tähistamiseks. Üritused said alguse koguöise jumalateenistusega Aleksander Nevski katedraalis, kus osalesid ka vaimulikud Lätist, Soomest ja Venemaalt.

30. november

Paavst Benedictus XVI avaldas oma ametiaja teise entsüklika "Spe Salvi", milles väljendas roomakatoliku kiriku kriitilist suhtumist ateismi ja ateismil põhinevatesse poliitilistesse ideoloogiatesse.
Saksamaal toimus poemüüjate lühiajaline streik, milles osales enam kui kümme tuhat kaubandustöötajat. Streigiga nõuti vähemalt 4,5-protsendilist palgatõusu ja 1500 euro suuruse alampalga kehtestamist.
Türgi edelaosas Isparta linna lähistel kukkus alla lennufirmale AtlasJet kuulunud reisilennuk McDonnell Douglas MD-82. Kõik lennuki pardal viibinud viiskümmend seitse inimest hukkusid.
Venemaa president Vladimir Putin allkirjastas seaduse Venemaa osaluse külmutamise kohta Euroopa tavarelvastuse piiramise lepingus. Seadus jõustus 12. detsembrist.
Ameerika Ühendriikide New Hampshire'i osariigis Rochesteri linnas võttis relvastatud mees pantvangi presidendikandidaat Hillary Clintoni valimiskampaania keskuse töötajad. Viis tundi kestnud pantvangikriis lõppes mehe vahistamisega, vahejuhtumis keegi vigastada ei saanud.
Eesti president Toomas Hendrik Ilves viibis töövisiidil Soomes, kohtudes president Tarja Haloneni ja Soome parlamendi Eduskunta esimehe Sauli Niinistöga.
Eesti esimene suursaadik Austraalias Peeter Miller esitas oma volikirjad Austraalia kindralkubernerile Michael Jefferyle.
Eestis mõistis Pärnu Maakohus kaheks aastaks ja kuueks kuuks tingimisi vangi korruptsioonis süüdi tunnistatud Kihnu endise vallavanema Johannes Lease.
Eestis algas 11. Pimedate Ööde Filmifestivali põhiprogramm.
Eestis lahkus ametist päevalehe Postimees peatoimetaja asetäitja Raimo Ülavere.
Eesti Rahvusraamatukogus toimunud Ametiühingute Keskliidu kongressil valiti organisatsiooni esimeheks 101 häälega tagasi Harri Taliga. Tema vastaskandidaat Peep Peterson kogus 42 delegaadi toetuse.

 2007-11